Samgönguráðherra kynnti fyrr í vikunni hert viðurlög við umferðarlagabrotum , áherslur í umferðaröryggi og upplýsingagjöf fyrir erlenda ökumenn á Íslandi . Þá kynnti ráðherra nýjan hlekk á vefsíðu Umferðarstofu ( www.us.is ) sem nefnist sektir og viðurlög . Þar er að finna reiknivél þar sem unnt er að skoða hver eru viðurlög við því að aka yfir hámarkshraða sem og ölvunarakstri . Vegagerðin og Sjóvá hafa haft samvinnu um gerð nýrra upplýsingaskilta á ensku sem ætluð eru erlendum ökumönnum á Íslandi . Skiltin verða sett upp á allmörgum stöðum á þjóðvegakerfinu þar sem malbik endar . Er þar vakin athygli á að framundan sé malarvegur og að hámarkshraði þar sé 80 km á klukkustund , en ráðgert er að setja upp í kringum 20 skilti á næstu vikum . Þá voru kynnt ný upplýsingablöð á ensku sem ætluð eru erlendum ökumönnum sem Lögreglan á Hvolsvelli hefur haft frumkvæði að því að láta útbúa . Kom fram að hlutfall erlendra ökumanna meðal þeirra sem teknir eru fyrir hraðakstur færi sífellt hækkandi .